**LVMH Moët Hennessy • Louis Vuitton S.A.**, hlavne známy pod skratkou **LVMH**, je francúzsky koncern podnikajúci v odevnom a potravinárskom priemysle (víno, alkohol). Sídlo tejto firmy je Paríž, Francúzsko. Spoločnosť bola založená v roku 1987 zlúčením módneho domu značky Louis Vuitton a už existujúcej spoločnosti Moët & Chandon Hennessy, ktorá vznikla v roku 1971 spojením výrobcu šampanského Moët & Chandon a výrobcu koňakov Hennessy. Spoločnosť LVMH vlastní až 60 dcérskych spoločností, ktoré nie sú na sebe často závislé.

Hlavnou holdingovou spoločnosťou LVMH je parfuméria Christian Dior. Táto holdingová spoločnosť vlastní 42,36% akcií a má 59.01% hlasovacích práv v LVMH. Bernard Arnault, väčšinový akcionár Dioru, je predsedom oboch spoločností a generálny riaditeľ LVMH. Arnault dokázal úspešne integrovať viacero celosvetovo známych značiek do jedného koncernu. Po ňom začali s integráciou aj ďalšie veľké firmy ako napríklad Gucci, ktoré vytvorilo koncern PPR. Najstarším produktom LVMH je víno Château d'Yquem, ktoré bolo založené v roku 1593.

Finančné údaje
--------------

| LVMH | 2002 | 2003 | 2004 | 2005 | 2006 | 2007 | 2008 | 2009 | 2010 |
| --- | --- | --- | --- | --- | --- | --- | --- | --- | --- |
| **Obrat** v mld. eur | 12,693 | 11,962 | 12,481 | 13,910 | 15,306 | 16,481 | 17,193 | 17,053 | 20,230 |
| **Prevádzkový príjem** v mld. eur |  |  |  |  |  | 3,429 | 3,485 | 3,161 | 4,169 |
| **Zisk** v mld. eur | 0,556 | 0,723 | 1,194 | 1,440 | 1,879 | 2,025 | 2,026 | 1,755 | 3,032 |
| **Pracovníkov** | 53 812 | 54 960 | 59 210 | 61 088 | 64 253 | 71 885 | 77 087 | 77 302 | 83 500 |

Firemná štruktúra
-----------------

LVMH má sídlo na ulici 30 avenue Hoche vo 8. obvode, v Paríži, vo Francúzsku. Spoločnosť je zapísaná na akciovej burze Euronext Paris. V roku 2010 mala obrat 20,32 miliárd €, s čistým ziskom cez 3 miliardy €. Momentálne (2012) zamestnáva 83 540 ľudí, z toho 30% v LVMH vo Francúzsku. Ostatok pracuje vo svete približne v 2 400 obchodoch. Ich obchodný plán je čo najviac ovládať svoje značky a vnímať ich ako luxusné produkty. Napríklad produkty Louis Viutton sú predávané len v butikoch Louis Viutton, a len v luxusných štvrtiach, alebo v luxusných obchodoch (napr. OD Harrods v Londýne). 

### Akcionári

Na konci roka 2010 bola hlavným majiteľom akcií LVMH Groupe Arnault, holdingová spoločnosť Bernarda Arnaulta. Vlastní 47,64% akcií (42,36% cez Christian Dior S.A. a 5,28% priamo) a 63,66% hlasovacích práv (59,01% cez Dior a 4,65% priamo). Ďalšie akcie sú v rukách niekoľkých akcionárov. LVMH má celkovo 66% alkoholovej divízie značky Moët Hennessy, 34% vlastní britský alkoholový koncern Diageo. 

### Dcérske spoločnosti

Toto je čiastočný zoznam, vrátane niektorých z najznámejších značiek LVMH a dcérskych spoločností:

| Spoločnosť | Odvetvie |
| --- | --- |
| Moët & Chandon | Vína a destiláty |
| Krug | Vína a destiláty |
| Veuve Clicquot | Vína a destiláty |
| Mercier | Vína a destiláty |
| Château d'Yquem | Vína a destiláty |
| Hennessy | Vína a destiláty |
| Glenmorangie | Vína a destiláty |
| Belvedere | Vína a destiláty |
| Ardbeg | Vína a destiláty |
| Domaine Chandon California | Vína a destiláty |
| Fendi | Módny a kožený tovar |
| Donna Karan | Módny a kožený tovar |
| Emilio Pucci | Módny a kožený tovar |
| Givenchy | Módny a kožený tovar |
| Kenzo | Módny a kožený tovar |
| Berluti | Módny a kožený tovar |
| Louis Vuitton | Módny a kožený tovar |
| Marc Jacobs | Módny a kožený tovar |
| Loewe | Módny a kožený tovar |
| Céline | Módny a kožený tovar |
| Thomas Pink | Módny a kožený tovar |
| Acqua di Parma | Parfuméria a kozmetika |
| Parfums Christian Dior | Parfuméria a kozmetika |
| Guerlain | Parfuméria a kozmetika |
| Bulgari | Hodinky a šperky |
| TAG Heuer | Hodinky a šperky |
| Zenith | Hodinky a šperky |
| Hublot | Hodinky a šperky |
| Chaumet | Hodinky a šperky |
| Ruinart | Vína a destiláty |
| Sephora | Selektívny maloobchod |
| 10 Cane | Vína a destiláty |
| DFS | Selektívny maloobchod |
| Le Bon Marché | Selektívny maloobchod |

Iné projekty
------------

Commons
* Spolupracuj na Commons Commons ponúka multimediálne súbory na tému **LVMH**

Zdroj
-----

*Tento článok je čiastočný alebo úplný preklad článku LVMH na anglickej Wikipédii (číslo revízie nebolo určené).*

Externé odkazy
--------------

* oficiálna stránka LVMH